Góðu foreldur og næmingar

Fartelefonin er komin fyri at vera, neyvan er nakar ivi um tað. Tað eru sjálvsagt nógvir fyrimunir við fartelefonum, men eisini vansar og avbjóðingar – tað er sum við eldi: góður tænari, men ringur harri.

Í skúlahøpi er greitt, at verður ikki ansað eftir, kann fartelefonin skjótt órógva undirvísing og læring og hava ringa ávirkan á samskiftið og sosialu samveruna millum næmingar.

Skúlin við Løgmannabreyt hevur síðan 2016 havt orðaðan telefonpolitikk, sum er galdandi fyri allar næmingar skúlans. Tillagingar hava javnan verið við støði í nýggjari vitan og gransking.

Í sambandi við ráðlegging av skúlaárinum 2022-23 hevur skúlans telefonpolitikkur verið viðgjørdur, og komið varð fram til, at neyðugt er at fara undir at dagføra hann.

Mikudagin 28. september var allur skúlin savnaður í miðhøllini, har tosað varð um fartelefonir, og at neyðugt er at endurskoða telefonpolitikkin. Í hesum sambandi vísti Súsanna í Króki, SSP-ráðgevi, á ymisk dømi og viðurskifti, sum óheppin nýtsla av fartelefonum millum børn og ung hevur havt við sær. Tveir dagar seinni var eitt kunningarátak um sama evnið í 7., 8. og 9. flokki.

Grundað á eina tilgongd, sum hevur verið til viðgerðar í námsfrøðiliga ráðnum, í skúlastýrinum og í næmingaráðnum, verður telefonpolitikkur skúlans dagførdur og settur í gildi eftir heystfrítíðina 2022.

**Telefonpolitikkur skúlans:**

* ***Best er, at næmingur ikki hevur fartelefon við í skúla.***
* ***Um næmingur hevur fartelefon við í skúla, skal hon liggja sløkt í taskuni, í jakkanum ella í skápinum, so at hon ikki órógvar undirvísingina. Tað er ikki nóg mikið, at hon liggur ljóðleys ella er í flogstøðu.***
* ***Tað sama er galdandi fyri sonevnd “ringi-ur” og elektronisk ur, sum hava samband við fartelefon.***
* ***Lærari kann í serligum førum geva næmingum loyvi at nýta fartelefon sum part av undirvísingini.***
* ***Um lærari kemur eftir, at telefonreglurnar ikki verða hildnar, skal telefonin latast læraranum, sum handar hana á skrivstovuna. Telefonin fæst aftur, við at foreldur ella avvarðandi koma á skrivstovuna eftir henni.***
* ***Átrokandi boð ella fráboðanir til næmingar í skúlatíðini kunnu verða givin við sms til flokslærara ella annan lærara. Til ber eisini at seta seg í samband við skrivstovuna á telefon 302450.***
* ***Eru serligar umstøður galdandi, t.d. sjúka ella annað, kunnu undantøk frá reglunum verða gjørd í samráð við lærara ella skúlaleiðslu.***

Størsta broytingin í dagførda telefonpolitikkinum er, at næmingar í 8. og 9. flokki ikki longur sleppa at nýta fartelefon í fríkorterunum. Harafturat kann næmingur, um fartelefonin er tikin frá honum, ikki longur sjálvur heinta hana á skrivstovuni eftir skúlatíð, tað mugu foreldur ella onnur avvarðandi gera. Hjá øllum øðrum næmingum er mest sum eingin broyting.

Hesin telefonpolitikkur er galdandi til jóla. Tá verður ein eftirmeting gjørd, og verður neyðugt við tillagingum, verða tær gjørdar tá.

Vónandi taka øll undir við dagførda telefonpolitikkinum, sum vit meta fer at økja um hugsavnanina, innlæringina og sosialu samveruna.

Skúlin við Løgmannabreyt

5. oktober 2022